34. ΝΟΜΟΣ υπ' αριθ. 3123 της 2/2 Φεβρ. 1955 Περί τροποποιήσεως των περί Διοικήσεως της Τραπέζης της Ελλάδος διατάξεων. Άρθρ.1.-1.Η θητεία των παρά τη Τραπέζη της Ελλάδος Διοικητού και Υποδιοικητού ορίζεται τετραετής, τροποποιουμένου αναλόγως του άρθρ. 29 του Καταστατικού της Τραπέζης της Ελλάδος. 2.Η θητεία των ήδη υπηρετούντων Διοικητού και Υποδιοικητού της Τραπέζης της Ελλάδος λήγει άμα τη δημοσιεύσει του παρόντος, των κατεχόντων τας θέσεις ταύτας αποχωρούντων αυτοδικαίως και άνευ ετέρας διατυπώσεως. 3.Καταργείται η παρά τη Τραπέζη της Ελλάδος θέσις Γενικού Διευθυντού, τροποποιουμένων αναλόγως των σχετικών διατάξεων του Καταστατικού αυτής. Ο ήδη κατέχων την θέσιν ταύτην απολύεται αυτοδικαίως άμα τη δημοσιεύσει του παρόντος Νόμου. Άρθρ.2.-1.Εντός τριών ημερών από της δημοσιεύσεως του παρόντος το Γενικόν Συμβούλιον της Τραπέζης της Ελλάδος υποχρεούται όπως συνέλθη εις συνεδρίασιν τη προσκλήσει του αρχαιοτέρου των μελών αυτού και προτείνη συμφώνως τω άρθρ. 20 του Καταστατικού της Τραπέζης τους διορισθησομένους Διοικητήν και Υποδιοικητήν αυτής. Άρθρ.3.-1.Επιτρέπεται όπως δι' αποφάσεως του Υπουργικού Συμβουλίου ορισθή ο χρόνος λήξεως της θητείας των ήδη εκλελεγμένων μελών του Γενικού Συμβουλίου της Τραπέζης και εις αντικατάστασιν τούτων διορισθώσιν έτερα μέλη κατ' εκλογήν του Υπουργικού Συμβουλίου. 2.Η θητεία των κατά τας διατάξεις της προηγουμένης παραγράφου διορισθησομένων μελών του Γενικού Συμβουλίου της Τραπέζης θέλει λήξει κατά την ετησίαν Γενικήν Συνέλευσιν των Μετόχων της Τραπέζης του 1956, ήτις θέλει προβή συμφώνως προς τας σχετικάς διατάξεις του Καταστατικού εις την εκλογήν των νέων μελών του Γενικού Συμβουλίου. Αι διατάξεις του άρθρ. 21 του Καταστατικού περί τμηματικής ανανεώσεως των μελών του Συμβουλίου εφαρμόζονται αναλόγως και δια τους εκλεγησομένους Συμβούλους, υπό της Γεν. Συνελεύσεως του 1956. Άρθρ.4.-Η ισχύς του παρόντος Νόμου άρχεται από της δημοσιεύσεως αυτού εις την Εφημερίδα της Κυβερνήσεως. 